مخاصمنى بقاله مده

مخاصمنى بقا له مده اغنيه مصريه غنتها شاديه سنة 1962

 كلمات 

مخاصمنى بقا له مده و ف ليله الشوق نادانى

كلمته سمعت حسه و قفلت السكه تانى

اكمنه يا ناس واحشنى و خصامه كمان حايشنى

كلمته سمعت حسه و قفلت السكه تانى

.....

بالليل و الدنيا ضلمه دورت نمرته

وسكت ما قلت كلمه و انا باسمع همسته

قال أيوه الو..مين؟

و انا بايدى اليمين

خدت السماعه ابوسها و قفلت السكه تانى

.....

و فتحت الراديو مره علا غنوه بتعجبه

سبت التليفون عليها و انا بقصد اغلبه

سمعها للنهايه و فرحت انه معايا

من غير ما هوه يعرف و قفلت السكه تاني

اكمنه يا ناس واحشنى وخصامه كمان حايشنى

كلمته سمعت حسه و قفلت السكه تانى

.....

و ف مره جم صحابى خليتهم يطلبوه

و غمزت لهم بعينى يعنى عنى اسألوه

سألوه قام قال كلام مافيهوش سيرة الخصام

اطمن قلبى حبه و قفلنا السكه تانى

.....

شايفين يا ناس عشانه انا دايمن باعمل ايه

اطلبه و اشمعنا هوه ما طلبش مره ليه

ياريت يطلب و يقفل يعمل زى ما باعمل

اعرف انه فاكرنى لو قفل السكه تانى

.....

اكمنه يا ناس واحشنى و خصامه كمان حايشنى

كلمته سمعت حسه و قفلت السكه تانى

 شوف 
ليستة اغانى شاديه

لينكات برانيه
 يوتيوب
https://m.youtube.com/watch?v=TQu26308MRo
مصادر

تصنيف:شاديه
تصنيف:اغانى شاديه
تصنيف:اغانى باللغه المصريه
تصنيف:كلمات اغانى